b'\n_START_ARTICLE_\n\xc5\xa0almas (heraldika)\n_START_PARAGRAPH_\n\xc5\xa0almas \xe2\x80\x93 vienas i\xc5\xa1 svarbesni\xc5\xb3 herbo element\xc5\xb3. Da\xc5\xbeniausiai naudojamas asmeniniuose ir korporatyviniuose, re\xc4\x8diau teritoriniuose herbuose.\n_START_SECTION_\nIstorija\n_START_PARAGRAPH_\nHerbinis\xc2\xa0\xc5\xa1almas atsirado XII a. pabaigoje. Paplito XIII a. Heraldiniu \xc5\xa1almu laikomas tas, kuris papuo\xc5\xa1tas \xc5\xa1almo papuo\xc5\xa1alu. Miestai, dvasininkai, moterys, korporacijos herbuose \xc5\xa1alm\xc5\xb3 nenaudojo. Miest\xc5\xb3 ir korporacij\xc5\xb3 herbuose \xc5\xa1ie atsirado tik u\xc5\xbe ypatingus karinius nuopelnus. \xc5\xa0alm\xc4\x85 specialia privilegija suteikdavo valdovai. XII a. herbuose randame paprastus puodinius \xc5\xa1almus (did\xc5\xa1almiai plok\xc5\xa1\xc4\x8diu vir\xc5\xa1umi). B\xc4\x97gant laikui \xc5\xa1almai, kaip riteri\xc5\xb3 atributai, kei\xc4\x8diantis madoms ir stiliams, tobul\xc4\x97jo, \xc4\xafgavo \xc4\xafmantresnes formas. XII a. pab. naudojami kubiliniai (dida\xc5\xa1almiai i\xc5\xa1kilu vir\xc5\xa1umi), kuriuos XIV a. pakeit\xc4\x97 smailusis turnyrinis \xc5\xa1almas. Tokio tipo \xc5\xa1almai buvo naudojami kovojant ietimis ir durklais. V\xc4\x97liau tapo miestieti\xc5\xa1kos heraldikos dalimi. Apie 1420 m. gravi\xc5\xabrose jau aptinkami ir turnyriniai groteliniai \xc5\xa1almai. Tokie \xc5\xa1almai buvo naudojami kaunantis buo\xc5\xbe\xc4\x97mis ir kalavijais.\n_START_SECTION_\nLietuvoje\n_START_PARAGRAPH_\nLietuvi\xc5\xa1koje heraldikoje randami tik smailusis, bei grotelinis \xc5\xa1almai, vaizduoti plieno spalvos.'